- 32 లక్షల కార్డుల సమాచార తస్కరణ మా వ్యవస్థ లోపమే
- సంస్థ సిస్టమ్స్‌ నుంచి కార్డుల సమాచారం బయటకు పొక్కింది
- అన్ని రక్షణ చర్యలు తీసుకున్నాం ొ అది అత్యాధునిక మాల్‌వేర్‌
- జరిగిన నష్టంపై స్పష్టత లేదు : హిటాచి పేమెంట్‌ సర్వీసెస్‌
ముంబయి: ఆన్‌లైన్‌ భద్రతకు సవాలు చేస్తూ గతేడాది అక్టోబరులో వెలుగులోకి వచ్చిన 32 లక్షల డెబిట్‌ కార్డుల సమాచారం తస్కరణ విషయమై క్రమంగా నిజాలు బయటకు వస్తున్నాయి. దేశంలోని బ్యాంకింగ్‌ చెల్లింపుల వ్యవస్థలోని భద్రతకు సవాలు విసురుతూ.. అప్పట్లో సంచలనంగా నిలిచిన ఈ సంఘటనలో తమ తప్పిదం ఉందని జపాన్‌కు చెందిన హిటాచి పేమెంట్‌ సర్వీసెస్‌ సంస్థ ఎట్టకేలకు అంగీకరించింది. అత్యాధునిక మాల్‌వేర్‌ (దొంగ సాఫ్ట్‌వేర్‌) కారణంగా తమ సిస్టమ్స్‌ ప్రభావితమైనట్టు తెలిపింది. దేశంలోని దాదాపు 32 లక్షల డెబిట్‌ కార్డుల డేటా తస్కరించబడినట్టుగా ఒప్పుకుంది. ఇప్పటి వరకు తమ వ్యవస్థలో లోపాలేమీ లేవంటూ బుకాయిస్తూ వచ్చిన సంస్థ పేమెంట్లు, ఇన్‌ఫర్‌మేషన్‌ సెక్యూరిటీ ఆడిట్‌ సంస్థ 'సిసా ఇన్‌ఫర్మేషన్‌ సెక్యూరిటీ' ఈ కేసు విచారణ తుది నివేదిక అందిన నేపథ్యంలో హిటాచి తన తప్పిదాన్ని ఒప్పుకోవడం విశేషం. సమాచార తస్కరణకు పూర్తి అత్యాధునిక మాల్‌వేర్‌ను వ్యవస్థలోకి జోప్పించడం జరిగిందని నివేదిక తేల్చింది. ఇది చెల్లింపు వ్యవస్థలో భాగంగానే ఉంటూ తెరవెనుక నుంచి కార్డులకు సంబంధించిన సమాచారం చైనా హ్యాకర్ల చేతుల్లోకిి వెళ్లిందని తెలిపిందే. మాల్‌వేర్‌ ప్రవర్తన, నెట్‌వర్క్‌లో దాని వ్యాప్తికి సంబంధించిన డీకోడింగ్‌ చాలా అత్యాధునికంగా జరిగినట్టుగా హిటాచి పేర్కొంది. మాల్‌వేర్‌లోని సురక్షిత డిలీషన్‌ వ్యవస్థ కారణంగా ఎంత మొత్తంలో కార్డుల డేటా బయటకు పొక్కిందనే విషయంపై స్పష్టత లేదని సంస్థ వివరించింది. 2016 మే 21 నుంచి జులై 11 మధ్య కాలంలో ఈ ఉల్లంఘన జరిగినట్టుగా గుర్తించారు. 'నేషనల్‌ పేమెంట్‌ కార్పొరేషన్‌ ఆఫ్‌ ఇండియా' ఇదే విషయమై స్పందిస్తూ దాదాపు 600 మంది ఖాతాదారులు తాము మోసపోయినట్టుగా ఫిర్యాదు చేశారని.. దాదాపు రూ.1.3 కోట్ల సొమ్ము నష్టపోయినట్టుగా ఫిర్యాదుల అందినట్టుగా వెల్లడించింది. ఈ తప్పిదం వల్ల జరిగిన అసౌకర్యానికి తాము విచారం వ్యక్తం చేస్తున్నట్టుగా హిటాచి వెల్లడించింది. ఈ విషయమై సంస్థ ఎండీ లోనీ ఆంథోని మాట్లాడుతూ 2016 మధ్యభాగంలో మా సెక్యూరిటీ వ్యవస్థ కొంత ఉల్లంఘనలకు గురైందని ఒప్పుకున్నారు. అంతర్జాతీయంగా ఆమోదయోగ్యమైన డేటా భద్రతా విధానాలను అవలంభించడం, తగిన భద్రతా చర్యలు తీసుకున్నప్పటికీ ఇలాంటి పరిణామాలు చోటు చేసుకున్నట్టుగా ఆయన తెలిపారు. జరిగిన సంఘటనలకు ఆయన తీవ్ర విచారం వ్యక్తం చేశారు. తమ ఖాతాదారుల వివరాలను భద్రంగా ఉంచడానికి బ్యాంక్స్‌, డెబిట్‌ కార్డు స్కీములను తీసుకువస్తున్నట్టు తెలిపారు. డెబిట్‌ కార్డుల డేటా బయటకు పొక్కిన నేపథ్యంలో అప్పట్లో బ్యాంకులు ఏటీఎం పిన్‌ నంబర్లను మార్చుకోవాల్సిందిగా సూచించిన సంగతి తెలిసిందే. ఒక ప్రయివేటు బ్యాంకునకు చెందిన ఏటీఎం ద్వారా ఈ మాల్‌వేర్‌ను వ్యవస్థలోకి జొప్పించబడినట్టుగా తాము అనుమానిస్తున్నట్టు కంపెనీ తెలిపింది.
మీ స్నేహితులకు రికమెండ్ చెయ్యండి